FN กำไรQ1ลดฮวบ 30.47% ฉุดราคาร่วงเกือบ6% นิวโลว์ตั้งแต่เข้าตลาดฯ หลังรายจ่าย-หนี้สินพุ่ง
FN กำไรQ1ลดฮวบ 30.47% ฉุดราคาร่วงเกือบ6% นิวโลว์ตั้งแต่เข้าตลาดฯ หลังรายจ่าย-หนี้สินพุ่ง โดย ณ เวลา 14.58 น. ราคาอยู่ที่ระดับ 3.62 บาท ลดลง 0.22 บาท หรือ 5.73% สูงสุดที่ระดับ 3.74 บาท ต่ำสุดที่ระดับ 3.58 บาท มูลค่าการซื้อขาย 4.29 ล้านบาท
11 พ.ค. 2561

ผู้สื่อข่าวรายงานว่า หุ้นบริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ณ เวลา 14.58 น. ราคาอยู่ที่ระดับ 3.62 บาท ลดลง 0.22 บาท หรือ 5.73% สูงสุดที่ระดับ 3.74 บาท ต่ำสุดที่ระดับ 3.58 บาท มูลค่าการซื้อขาย 4.29 ล้านบาท

ทั้งนี้ ราคาหุ้น FN ปรับตัวลงต่ำสุดนับตั้งแต่เข้าซื้อขายในตลาดหลักทรัพย์ฯ เมื่อวันที่ 14 พ.ย.59 โดยมีราคา IPO อยู่ที่ 3.88 บาทต่อหุ้น
สำหรับปัจจัยที่ส่งผลให้ราคาหุ้น FN ปรับตัวลง เนื่องจากบริษัทรายงานผลการดำเนินงานประจำไตรมาส 1/61 มีกำไร 15.77 ล้านบาท ลดลง 30.47% จากปีก่อนมีกำไร 22.68 ล้านบาท

โดยผลการดำเนินงานในไตรมาสดังกล่าวปรับตัวลดลง เนื่องจากค่าใช้จ่ายในการขายและบริหารในไตรมาสแรกปี 2561 เท่ากับ 105.32 ล้านบาท เพิ่มขึ้นเมื่อเปรียบเทียบกับปี 2560 โดยมีสาเหตุหลักจากค่าใช้จ่ายของสาขาใหม่ (สาขาหาดใหญ่ และสาขาฉะเชิงเทรา) และค่าใช้จ่ายด้านการตลาดที่เกี่ยวเนื่องกับการจัดกิจกรรมส่งเสริมการขายต่างๆ
อีกทั้งหนี้สินรวม ณ วันที่ 31 มีนาคม 2561 เท่ากับ 143.13 ล้านบาท เพิ่มขึ้นจากปี 2560 จํานวน 11.62 ล้านบาท หรือ 8.83% โดยสาเหตุหลักมาจากการเพิ่มขึ้นของเจ้าหนี้การค้าจํานวน 16.28 ล้านบาท จากการซื้อสินค้าเพื่อจําหน่ายในงานกิจกรรมการตลาดต่างๆ ที่เกิดในไตรมาสแรกของปี 2561 นอกจากนี้ค่าใช้จ่ายค้างจ่ายลดลงจํานวน 5.43 ล้านบาทจากการชำระค่าใช้จ่ายค้างจ่ายที่ค้าง ณ สิ้นปี